text: Video: Sådan skruer Rene nummerpladen ordentligt fast
  17 oktober 2015 kl. 07.41
  Om en lille måned koster det 1000 kroner i bøde, hvis nummerpladen ikke er skruet ordentligt fast på bilen. Se her, hvordan du gør.
  Den 15. november koster det en bøde, hvis politiet afslører dig med nummerplader, der ikke er skruet fast på bilen med mindst to skruer. Hos Renes Autoopretning i Lunderskov og alle andre værksteder i Syd- og Sønderjylland har det skabt en travlhed på det seneste.
  - Jeg vil tro, at vi har sparet de første 1000-1200 bilister for en bøde, fortæller Rene Holleufer Hansen til TV SYD.
  - Faktisk er skruerne ved at være i restordre nogle steder, siger han.
  På videoen ovenfor viser han på 15 sekunder, hvordan man selv kan skrue nummerpladen fast. På FDMs hjemmeside findes også en manual.
  Årsagen til den nye regel er, at det skal være sværere at stjæle nummerplader. Hvis nummerpladerne blot sidder fast i plastic-rammen, som den gør i dag på millioner af biler i Danmark, er den for let at pille af. Skruer og hætter bevirker, at der skal bruges værktøj for at fjerne pladen.
  